
Til David


Kapittel 1

Den var der da jeg åpnet øynene, den vage følelsen av ubehag. Vuggingen av båten signaliserte at tidevannet var i ferd med å trekke seg tilbake, og vinden fra sør blåste oppstrøms, rett mot skutesiden på Revenge of the Tide.

En lang stund lå jeg i sengen, mens lyden av bølgene slo mot skroget rett ved hodet mitt og ga gjenlyd i stålet, bare dempet av bordkledningen. Dynen var varm, og det var lett å bli liggende. Gjennom det rektangulære overlysvinduet rett over meg ble svart til mørkeblått, så grått, og jeg kunne jeg se skyer fare av gårde og gi følelsen av bevegelse – at båten beveget seg istedenfor skyene. Så var ubehaget der igjen.

Det var ikke sjøsyke, eller elvesyke for den saks skyld. Jeg hadde vennet meg til det nå, nesten fem måneder etter at jeg hadde forlatt London. Fem måneder hadde jeg bodd om bord. Fremdeles merket jeg et øyeblikks sjokk når føttene traff solid grunn på stien mot parkeringsplassen, noen første ustø trinn, men det varte aldri lenge før jeg gikk støtt igjen.

Det var en grå dag – ikke ideell for sammenkomsten senere, men det var min egen feil, siden jeg hadde planlagt selskap i september. ”Skolestartvær,” med vind som feide over dekket da jeg sto opp og stakk hodet ut av styrhuset.

Nei, det var ikke tidevannet, eller tanken på den mistilpassede gruppen som kom til å gjøre sin inntreden på båten senere på dagen. Det var noe annet. Jeg følte det som om noen hadde strøket meg mot hårene.

Dagens plan: Avslutte det siste stykket av panelet i det andre rommet, det som skulle bli gjestelugar en gang i fremtiden. Rydde vekk alt snekkerverktøyet og lagre det i baugen. Feie ut av båten, gjøre rent litt. Deretter se om jeg kunne snike meg til en gratisskyss til kjøpesenteret etter noe partymat og øl.

Det var én vegg igjen, ukurant i formen, som var grunnen til at jeg hadde latt den vente til slutt. Rommet var fullt av sagflis og trebiter, rester av listverk og sandpapir. Jeg hadde tatt målene i går kveld, men nå så jeg på papirlappen med skeptisk blikk, og bestemte meg for å sjekke på nytt for å være på den sikre siden. Da jeg la panel i byssa, hadde jeg sløst bort masse trevirke fordi jeg hadde feiltolket mine egne mål.

Jeg satte på radioen, skrudde den høyt på, selv om jeg uansett ikke kunne høre lyden over gjærsagen, og gikk i gang.

Klokken ni stoppet jeg og gikk akter til byssa for å få meg en kopp kaffe. Jeg fylte kjelen og satte den på gassbrenneren. Båten var et eneste rot. Det var bare av og til at jeg la merke til det. Med blikket skannet jeg emballasjen fra foregående kvelds hentemat, den lå stappet ned i en bærepose for levering til søppelinntaket på land. Skittent servise i vasken. Kjeler og annet utstyr i pappesker sto på benken i spisekroken i påvente av å bli ryddet bort, nå som jeg endelig hadde fått satt inn skapdører i byssa. En svart plastsekk med stoffer og tyll som en gang skulle bli gardiner og putetrekk. Ikke noe av dette hadde noen betydning så lenge jeg var alene, men om noen få timer ville denne båten være full av folk, og jeg hadde lovet dem at oppussingen skulle være nesten fullført.

Nesten fullført? Det var å tøye sannheten litt vel langt. Jeg hadde fullført lugaren, og salongen var ikke så verst. Byssa var også gjort ferdig, men trengte rengjøring og rydding. Toalettrommet – vel, det mest positive som kunne sies, var at det var funksjonelt. Når det gjaldt resten – det svære rommet i baugen som en dag skulle bli et større baderom med ordentlig dusjbad istedenfor bare en slange til dusj, et stort oppholdsrom med glasstak som kunne skyves til side (en ambisiøs plan, men jeg hadde sett et sånt i et magasin, og det så så fantastisk ut at det var det ene prosjektet jeg definitivt hadde bestemt meg for å fullføre), og kanskje en hyggekrok eller et kontor, eventuelt et annet navnløst rom som kunne bli nydelig og koselig og magisk – for øyeblikket fungerte det som oppbevaringsrom.

Kjelen begynte å plystre lavt. Jeg skylte et krus under springen og helte oppi et par skjeer pulverkaffe. Jeg trengte koffeinet.

Et par støvler krysset synsfeltet mitt gjennom koøyet, på høyde med pongtongen på utsiden. Kort etter lød et rop: ”Genevieve?”

”Her nede. Kjelen kokte nettopp, vil du ha en tår?”

Øyeblikket etter trampet Joanna ned trappetrinnene og inn i kabinen. Hun var kledd i miniskjørt, med tykke sokker og tunge støvler med lisser som dinglet nederst på de tynne bena. Den øvre halvdelen av henne fant motvekt i en av Liams gensere, en mørkeblå med småfnugg av sagflis, kvist og kattehår. Håret hennes var en såte av krøller og bølger i diverse fargetoner.

”Nei takk, vi skal av gårde om et par minutter. Jeg kom bare for å spørre når vi skal komme senere i dag, og om du vil at vi skal ta med lasagne i tillegg til ostekake? Og Liam sier han har noen øl til overs fra grillingen, han tar dem med.”

Hun hadde et blåmerke på kinnet. Joanna brukte ikke sminke, ville nok ikke visst hva hun skulle gjøre med den, så der var det – en lilla bloduttredelse, omtrent på størrelse med en femtipence, under det venstre øyet.

”Hva har skjedd med ansiktet ditt?”

”Å, begynn ikke du også. Jeg krangla med søstera mi.”

”Jøss!”

”Bli med opp på dekk, jeg trenger en røyk.”

Vinden pisket fortsatt, så vi satte oss på benken ved styrhuset. Solen prøvde å trenge igjennom de flyktige skyene uten å lykkes. På motsatt side av marinaen kunne jeg se Liam laste kartonger og bæreposer opp i den slitne Transiten deres.

Joanna lette i lommen på skjørtet og fisket opp en tobakkspung. ”Sånn jeg ser det,” sa hun, ”burde hun holde den jævla nesa si unna mine saker.”

”Søsteren din?”

”Hun tror hun er så jævlig smart fordi hun har skaffet seg et pantelån i en alder av tjueto.”

”Pantelån er ikke hva de blir hausset opp til å være.”

”Nettopp!” sa Joanna med ettertrykk. ”Det var det jeg sa til henne. Jeg har alt det hun har, uten å være tynget av gjeld. Og ikke trenger jeg å klippe noen plen heller.”

”Så det var det dere kranglet om?”

Joanna var stille et øyeblikk, mens blikket vandret over til parkeringsplassen der Liam sto med hendene på hoftene, før han klart markerte med et blikk på armbåndsuret og klatret inn i førersetet. Over støyen fra marinaen – boringen fra verkstedet, lyden av radioen fra kabinen, den fjerne trafikkduren fra motorveibroen – lød dieselputringen idet Transiten startet opp.

”Drit i det, det er best jeg går,” sa hun. Hun dyttet pungen tilbake i lommen og tente den tynne røyken hun så vidt hadde rukket å rulle. ”Rundt sju? Åtte? Hva?”

Jeg trakk på skuldrene. ”Jeg vet ikke. Rundt sju? Lasagne høres deilig ut, men ikke gjør noe ekstra bry.”

”Det er ikke noe bry. Liam har laget den.”

Joanna tok et kjapt hoppeskritt ned landgangen og ut på pongtongen og sendte meg et baklengs vink. Trass i støvlene løp hun lett over gressbakken og opp til parkeringen. Transiten gjorde noen små hopp fremover, som om den ikke kunne vente med å komme av gårde.

Klokken fire var kabinen endelig ferdig. Et nakent skall, men i det minste var det nå et trepanelt nakent skall. Veggene var kledd, og køya under koøyet på den ene langveggen var ferdig bygd. Der madrassen skulle ligge, var det plassert to lokk med runde fingerhull som ga tilgang til oppbevaringsrommet på undersiden. Resten var lyst treverk i pent panelmønster, med buede furulister i skjøtene og hjørnene. Det kom til å minne mindre om en badstue så snart det hadde fått et strøk maling, tenkte jeg. Innen neste helg ville det se helt annerledes ut.

Oppryddingen etter mitt siste streiftog i snekkerkunsten tok lengre tid enn jeg hadde forutsatt. Jeg hadde kasser til verktøyet, men hadde ikke brydd meg med å sette dem bort siden jeg startet jobben med sovelugaren for flere måneder siden.

Nå halte jeg dem forut mot baugen, gjennom en halvdør og over i det åpne hulrommet på nedsiden. Tre skritt ned, mens jeg passet hodet under det lave taket og plasserte kassene mot skutesiden.

Det var først da jeg tok den siste runden, da jeg hadde båret den svarte plastsekken med tekstiler fra byssa og kastet den inn i det forreste rommet, at jeg fant på å kikke inn i det aller mørkeste hjørnet for å se om kartongen fremdeles var der. Jeg kunne så vidt skjelne den i det svake lyset fra kabinen over. På siden av kartongen var det skrevet med tykk, svart tusj: KJØKKENUTSTYR.

Jeg kjente plutselig en trang til å se, til å undersøke om kartongen fremdeles inneholdt det den skulle. Selvfølgelig gjorde den det, sa jeg til meg selv. Selvfølgelig var alt der fremdeles. Ingen har vært her nede siden du satte den der.

Tvekroket skrittet jeg over de tre pallene som tjente som gulv, støttet meg til skutesiden og satte meg på huk ved siden av kartongen. KJØKKENUTSTYR. De øvre to tredelene av kartongen var fylt med småting jeg hadde tatt med fra leiligheten i London – slikkepotter, treskjeer, en Denby tekanne med sprekk i lokket, en visp, en hurtigmikser som ikke fungerte, en iskremskje og diverse kakeformer stablet oppi hverandre. Under det hele lå en papplate som for den tilfeldige beskuer ville se ut som bunnen av kartongen, tilstrekkelig til å avverge nærmere undersøkelse.

Jeg brettet kartongflappen på lokket tilbake på plass og stakk den andre flappen innunder.

Fra baklommen på jeansen tok jeg frem en mobiltelefon. Jeg fant kontaktlisten og det eneste navnet som var lagret der: GARLAND. Det var alt som sto. Det var ikke engang navnet hans. Det ville være så enkelt å trykke på den lille grønne tasten og ringe ham nå. Hva skulle jeg si? Kanskje jeg bare kunne spørre om han ville komme i kveld. Kom på festen min, Dylan. Det blir bare noen få nære venner. Jeg vil så gjerne se deg igjen.

Hva kom han til å si? Han ville bli sint, sjokkert over at jeg hadde brukt mobilen når han uttrykkelig hadde sagt at jeg ikke måtte. Den var der bare for ett eneste formål, hadde han sagt. Det var at han skulle ringe meg, og bare når han var klar til å hente. Ikke før. Hvis jeg noen gang fikk en oppringning fra et annet nummer, skulle jeg ikke svare.

Jeg lukket øynene et øyeblikk og tillot meg et kort sekunds nytelse av minnet om ham. Så satte jeg på mobillåsen slik at den ikke tilfeldigvis skulle ringe opp et nummer, minst av alt hans, puttet den tilbake i lommen og fant veien tilbake til kabinen.


Kapittel 2

Malcolm og Josie var de første som ankom, da klokken var seks. Det var ikke planlagt. De droppet innom for en prat, og gikk ikke igjen. Jeg hadde vært på dekk, opptatt med å helle isbitene fra kjøpesenteret over i en stor plastbeholder, og Malcolm hadde hørt klirringen av ølflasker fra kanalbåten sin. Sekunder senere sto han på pongtongen og pratet livlig om ditt og datt, med tre flasker fransk rødvin stukket innunder den ene armen.

”Vi har haugevis av flere hvis du slipper opp, Genevieve,” sa Josie da de kom om bord. ”Vi dro til Frankrike sist helg. Sørget for lagerbeholdningen til jul, vet du.”

”Jeg trodde ikke dere drakk vin,” sa jeg og rakte flaskeåpneren til Malcolm, så han kunne åpne sin første øl.

”Egentlig ikke,” sa Malcolm. ”Aner ikke hvorfor vi kjøpte så mye, faktisk.”

Jeg hadde gjort rent så godt som mulig. Det kunne vært bedre, men det verste rotet var ryddet unna, og byssa så ikke så ille ut. Maureen hadde gitt meg skyss til kjøpesenteret, og jeg hadde tatt en taxi tilbake med to kasser øl og flere poser med is, kjempeposer med potetgull og et svært stykke ost som hadde fortont seg som en god idé der og da. Jeg var ikke så god på partyservering, for å være ærlig – men det var i alle fall rikelig med alkohol.

Josie hadde tatt med seg hvitløksbrød pakket i aluminiumsfolie. ”Jeg tenkte det kunne varmes i ovnen hos deg,” sa hun.

”Jeg hadde ikke tenkt å starte den. Jeg tror dessuten det kommer til å bli stekende hett med så mange folk her inne.”

Malcolm, som var rommets fremste ekspert på livet om bord og hadde gitt meg flere råd i løpet av de siste fem månedene enn det jeg kunne huske, fnyste. ”Du kommer til å fryse deg forderva til natta om du ikke har på ovnen.”

Et øyeblikk sto vi alle og vurderte vedovnen som hvilte på store keramikkfliser i hjørnet av kabinen. Det var ikke kaldt nå, men Malcolm hadde et poeng – ikke særlig bra å ligge forfrossen i sengen ved firetiden om morgenen.

”Jeg kan få fyr på’n, hvis du vil,” sa Malcolm til slutt. ”Dere damer kan gå opp på dekk og beundre solnedgangen.”

På vei gjennom byssa grep jeg fatt i flaskeåpneren. Idet jeg jekket opp to ølflasker, ikke så kalde som de burde vært, men kalde nok, sa Josie noe om å overlate til mannen å gjøre opp ild. ”Han elsker det. Vi hadde tenkt å installere sentralvarme på et tidspunkt, men utsatte det og utsatte det. Han begynner til og med å stable ved om sommeren, i tilfelle det skulle bli litt kjølig. En vakker dag kommer han til å kappe ned et av trærne i friområdet.”

Jeg kikket ned langs pongtongen over mot Scarisbrick Jean, kanalbåten som Malcolm og Josie delte med katten Oswald. Ikke lenge etter at jeg hadde flyttet inn, hadde jeg hørt dem prate om tante Jean, og en stund trodde jeg at de hadde en tredje person boende om bord, inntil jeg forsto at Auntie Jean var kjælenavnet deres på båten. Et vennlig navn. Kanskje jeg skulle tenke ut et kjælenavn på min.

Første gangen jeg så, visste jeg at det måtte bli den. Den lå over mitt prisnivå, men økonomien min hadde bedret seg den siste tiden, og derfor så jeg på båter som jeg tidligere hadde avskrevet. Den trengte vedlikehold, men skroget var solid, og kabinen var akseptabel. Jeg kunne så vidt ha råd til å kjøpe den og pusse den opp i løpet av et års tid, så sant jeg budsjetterte forsiktig og gjorde alt arbeidet selv.

”Revenge of the Tide. Merkelig navn på en båt,” hadde jeg sagt den dagen jeg bestemte meg for å bruke brorparten av sparepengene mine på den. Cameron, som var eier av båthavnen og megler ved båtsalgene, sto ved siden av meg på pongtongen. Han var ingen fremragende selger. Han hadde det tydeligvis travelt med å komme videre med alle de andre oppgavene som ventet. Nå sto han og vippet fra den ene foten til den andre, og klarte med nød og neppe å unnlate å spørre om jeg ville ha skuta eller ikke. Det var heldig for ham at jeg allerede hadde forelsket meg.

Revenge of the Tide var en 75 fot lang elvelekter av typen Hagenaar, oppkalt etter kanalene ved Den Haag, der disse båtene var lave nok til å passere under kanalbroene. Den var bygd i Nederland i 1903, et stort beist av en båt, en arbeidshest. Mastene hadde blitt fjernet og en dieselmotor satt inn etter annen verdenskrig. Den hadde blitt brukt til varetransport rundt Rotterdams havn inntil den ble solgt i 1970 årene og fraktet over Den engelske kanal. Siden den gangen hadde en stadig strøm av eiere brukt den enten til å frakte varer, til fornøyelsesturer eller som bolig, med varierende grad av engasjement og hell.

”Eieren kjøpte henne rett før sin andre skilsmisse,” sa Cam. ”Han klarte å overliste dama ved at han kjøpte båten med alle sparepengene han hadde lurt unna. Han ville ganske enkelt kalle henne Revenge, tror jeg, men det var litt for opplagt, så han kalte henne Revenge of the Tide isteden.”

”Det kan hende jeg må forandre navnet,” sa jeg da Cam tok meg med inn på kontoret for å undertegne papirene.

”Det kan du ikke. Å forandre et båtnavn betyr ulykke.”

”Ulykke? Hva for noe, verre enn å ha en båt som har fått navn etter et mislykket ekteskap?”

Cam gjorde en grimase.

”Uansett, den siste eieren forandret navnet, ikke sant?”

”Jepp. Og han er nettopp i gang med sin tredje skilsmisse og må selge båten for å betale omkostningene. Hva forteller det deg?”

Jeg lot navnet være som det var, for jeg trengte ikke noe mer ulykke i livet mitt. Dessuten hadde Revenge karakter, den hadde sjel. Det å leve om bord i en slik majestetisk, vakker båt fikk meg til å føle meg litt tryggere, litt mindre ensom. Den passet på meg og beskyttet meg mot innsyn. Båter ble tillagt feminine egenskaper, men jeg så alltid på Revenge som maskulin: en stor, rolig gentleman, en som ville ta vare på meg.

”Så når dukker London-kompisene dine opp?” spurte Josie.

”Å, gudene må vite. Sent, antakelig.”

Josie var som en varm pute, myk og fargerik. Det var knapt plass til oss begge på den smale benken. Det grånende håret hennes kjempet med brisen som prøvde å frigjøre den løse hestehalen bakpå hodet. Nå hadde i det minste solen kommet frem, og den tidlige kveldshimmelen over oss var blå med hvite skydotter.

”Hva kommer de til å mene om oss her, tror du?”

”Jeg er mer opptatt av hva dere kommer til å mene om dem.”

Noen få dager etter at jeg hadde flyttet inn, hadde jeg stukket hodet ut av styrhuset og blitt møtt av synet av Malcolm sittende på taket av Scarisbrick Jean med en rullings, kun iført et par boxershorts. Det var tidlig, bare så vidt lyst, og vårluften var så kald at pusten hans dannet skyer av damp. Håret hans sto rett opp på den ene siden av hodet, som om det hadde blitt strøket med strykejern.

”Alt bra?” hadde han ropt over til meg.

”Hei,” hadde jeg sagt, og var i ferd med å gå ned igjen da nysgjerrigheten min fikk overtaket. ”Bra med deg der borte?”

”Jepp,” hadde han sagt, idet han tok et langt, langsomt drag. ”Og du?” Som om det var fullstendig normalt å sitte på taket av en kanalbåt klokken fem om morgenen iført ingenting annet enn underbukser. Jeg hadde ikke visst navnet hans den gangen. Jeg hadde sett ham komme og gå, selvsagt, og vi hadde utvekslet nikk og hilsener, men likevel kjentes det litt merkelig å dele morgengryet med en mann som var bare en grå tøyflik unna å være naken.

”Fryser du ikke?”

”Å,” hadde han sagt, med gryende forståelse. ”Jo’a. Fryser noe inn i helvete. Men jeg kan ikke gå inn. Josie har nettopp driti, og hele båten stinker.”

De første dagene og ukene som båteier hadde jeg opplevd livet i marinaen som å bo i et fremmed land. Livet gikk langsommere. Hvis noen skulle i butikken, ropte de til deg og spurte om du ville ha noe med tilbake. Noen av dem dukket opp uventet og satt på båten din og snakket om ingenting i tre timer før de gikk igjen, noen ganger litt brått, som om samtaleflyten hadde tørket inn, eller noe annet, mer presserende hadde dukket opp. Noen ganger hadde de med seg mat eller drikke. De hjalp deg med å reparere saker og ting, selv om det ikke var helt åpenbart at tingene krevde reparasjon. De ga deg råd om hvilke kjemikalier du burde bruke for å holde toalettet i funksjon. De lo mye.

Noen av båtene var eid av folk som bare dukket opp i marinaen i helgene, eller sjeldnere hvis det regnet. Én av dem, en kanalbåt i svært dårlig forfatning, var eid av en mann med hår som var enda villere enn Malcolms. Jeg hadde bare sett ham to ganger. Første gangen hadde jeg ropt et muntert hallo på min vei forbi båten og fått et tomt blikk som svar. Andre gangen hadde han gått tvers over parkeringsplassen med en bærebag som så tung ut og klirret som om den var full av flasker.

Så var det Carol-Anne. Hun bodde i en turbåt som egentlig ikke hadde rett til å ankre opp ved denne delen av marinaen, men hun slapp unna fordi hun faktisk bodde der. Hun var fraskilt, med tre barn som bodde hos faren i Chatham. Hun kom for å si hei, og forsøkte deretter å snakke med deg i timevis om hvor ille allting var, og hvor vanskelig det var å klare seg. Alle de andre båtbeboerne forsøkte å unngå henne, og etter et par uker gjorde også jeg det.

Alle de andre var fantastiske.

Joanna hadde dukket opp med en tallerken middagsmat en gang. ”Spist middag? Bra, for vi laget for mye.”

Vi hadde sittet sammen i spisekroken mens Joanna drakk lagerøl fra en boks hun hadde funnet i kjøleskapet mitt, og jeg dukket ned i kjøtt- og potetmospai med erter.

”Jeg er ikke vant til at folk kommer med middag til meg,” hadde jeg sagt da jeg hadde spist opp.

Joanna hadde trukket på skuldrene. ”Ikke noe bry. Glad for å slippe å kaste det.”

”Folk her er veldig vennlige,” hadde jeg sagt, og ble straks klar over hvilken underdrivelse det var. Det var som om du plutselig var blitt medlem av en stor familie.

”Ja, det er jo alt dette med båter, da. Du blir vant til det etter en tid. Ikke som å bo i London, hva?”

Ikke som å bo i London, hadde jeg tenkt. Ikke i det hele tatt.

Det å blande London-venner med marinavenner hadde potensial til å bli en ren katastrofe. De hadde ingenting felles, muligens bortsett fra at Simone av og til leste The Guardian på en lørdag. Lucy kom til å dukke opp i sitt gedigne, luksuriøse terrengkjøretøy som slukte nærmere halvannen liter per mil og aldri hadde vært utenfor M25. Gavin ville ankomme iført sine utrolig kostbare designersko, og de ville bli ødelagt i sølepyttene rundt havneområdet, som aldri så ut til tørke opp.

Og så var det Caddy. Ville hun i det hele tatt komme?

En gang i fremtiden ville Revenge of the Tide bli en fantastisk partybåt, stor nok til at mange mennesker kunne menge seg med hverandre og til slutt ta kvelden der – men ikke ennå. Hvis alle sammen kom, måtte noen sitte på dekk, og noen ville sannsynligvis aldri sette foten under dekk – det ville rett og slett ikke være plass. De kom alle sammen til å le av det, og så kom de til å gå tilbake til hovedveien og gå på puben. De andre båtbeboerne ville komme med noen kommentarer om byfolk, le mye, drikke mer øl og til slutt gå tilbake til båtene sine i de tidlige morgentimene.

Snart ville de komme. Josie lukket øynene mot den lave solen og trakk pusten inn med et fornøyd smil om munnen, som om hun tok solbad på en yacht i Middelhavet istedenfor på en gammel nederlandsk elvelekter på Medway.

”Vi kommer til å elske dem,” sa hun endelig. ”Vi elsker alle. Med mindre de er noen skikkelige snobber, da.”

Jeg hadde kommet til et punkt da jeg egentlig ikke brydde meg om hva byvennene mine mente. På begynnelsen av dette året hadde jeg virkelig brydd meg. Alt hadde betydd noe, hva jeg tenkte, hva jeg hadde på meg, hva jeg sa, hva slags musikk jeg lyttet til, hvilke puber jeg gikk på etter jobben, og hva jeg gjorde i helgene. London var et enormt sosialt nettverk der du møtte folk i barer og på puber, på treningssenteret, på jobben og på arrangementer, i parker og på teateret, på salsakvelder i den lokalen puben. Du brukte nok tid sammen med dem til å finne ut om de befant seg på din bølgelengde, og etter hvert om de kunne betegnes som venner. Folk kom og gikk inn i og ut av livet ditt på flyktig vis, og det virket aldri som om det betydde noe. Det var alltid noen andre å gå ut med, alltid en invitasjon til et eller annet party eller en sammenkomst. Sånn sett hadde jeg mange bekjente, og i London ville jeg tenke på dem som venner eller kompiser. Men var de det? Var de personer du kunne henvende deg til i en krise? Ville de være hos deg hvis du var syk eller i fare? Ville de beskytte deg om du trengte beskyttelse?

Dylan ville det. Dylan hadde faktisk gjort det.

”De er ikke snobber, ikke egentlig. Men for å være ærlig tror jeg det blir et lite sjokk for dem. Jeg tror de forventer en slags loftsleilighet klemt inne i en båt.”

”Sludder, du har gjort en kjempejobb.”

”Jeg har fremdeles mye igjen å gjøre. Og det er ikke én eneste ting på båten min jeg har kjøpt som ny. Dessverre svermer ikke den gjengen for gjenvinningstanken.”

”Mener du det? Men båten din ser jo helt fenomenal ut. Og du har gjort alt sammen selv. Det er ikke mange av oss som har gjort innredningen selv.”

”I det minste er tidevannet på vei inn.”

Akkurat nå hvilte skroget behagelig og stabilt på en seng av gjørme. Når tidevannet kom inn, ville båten heve seg med vannet, og avhengig av været ville den vugge lett i omtrent seks timer, til tidevannet ebbet ut igjen. Båten så mye finere ut når den fløt, og gjørmen luktet naturligvis ikke alltid spesielt godt.

Josie så ut over pongtongen. ”Hvem er det?”

Den skinnende firehjulsdrevne kjøredoningen som entret parkeringsplassen i marinaen, innebar at noen av London-gjengen hadde ankommet, og det viste seg å være de fleste av dem. Lucy var den første som hoppet ut. Hun hadde lagt seg i selen for å kle seg ned i jeans og støvler, men støvlene hadde likevel hæler. Nesten umiddelbart sank hun ned i jordlaget, og fra vår posisjon på dekk kunne vi høre henne rope: ”Faen!”

Fra baksetet kom Gavin og Chrissie, og en annen fra passasjersiden – først kunne jeg ikke se hvem det var, men så kom han frem foran den store doningen, og jeg kunne se ham i all hans glans.

”Jeg tror det ikke,” mumlet jeg.

”Ojsann, han ser stilig ut,” sa Josie.

”Det er Ben.”

”Hva, den flotte fyren?”

”Ja. Han med jakken er Gavin. Jeg jobbet sammen med ham en gang. Den blonde jenta er Lucy, og den andre er Chrissie, hun er modell.”

Jeg reiste meg opp på dekket og vinket. Det var Ben som så meg først og vinket tilbake, og så begynte de alle sammen å vandre over parkeringsplassen i retning av marinaen mens de bar på forskjellige ting mellom seg. Gavin var nesten usynlig bak en kjempemessig bukett blomster. ”Du trenger en skikkelig stor vase til den bunten der,” sa Josie lavt.

”Mmm. Jeg tror jeg har en melkeflaske et sted.”

Vi lo konspiratorisk, og et øyeblikk lurte jeg på hvorfor jeg overhodet hadde kommet på tanken om å holde dette selskapet. Det var som to verdener som tørnet sammen, to forskjellige planeter som jeg hadde bodd på – en av dem hadde vært hjemmet mitt tidligere, og den andre var hjemmet mitt nå. Jeg hadde en fot i begge verdener, og for å være ærlig følte jeg meg ikke helt komfortabel i noen av dem.

”Hallo!” Lucy hadde nådd enden av pongtongen og så usikkert på den. ”Kan jeg gå på denne her?”

”Selvsagt kan du det,” sa Ben og marsjerte forbi henne. ”Kan vi komme om bord?”

Han var ved enden av landgangen. Selv herfra kunne jeg se hvor blå øynene hans var.

”Klart det,” sa jeg. ”Kom opp.”

Han kom seg opp på dekk og tok hånden min liksom for å holde balansen, enda han ikke trengte det. Det ga ham en et påskudd til å klemme meg. Han luktet deilig.

”Jeg visste ikke at du skulle komme,” sa jeg.

”Ikke jeg heller. Jeg var innom Lucy, og hun sa at jeg kunne slenge meg med. Du har ikke noe imot det?”

”Selvfølgelig ikke.”

”Hallo? Kan noen gi meg en hånd?”

Ben holdt hånden ut til Lucy, og hun vaklet opp landgangen, fulgt av Chrissie, med Gavin helt bak.

”Folkens, dette er Josie.”

Josie reiste seg, litt ubekvem. ”Hei. Jeg bor på den båten der borte.” Hun pekte ned mot Scarisbrick Jean, som lå forlatt og lett på skjeve på gjørmebunnen. Oswald, som latet seg på taket i solskinnet, løftet elegant den ene poten i været for å slikke seg bak.

”Å, kult,” sa Lucy. ”Det er – ja, en flott båt.”

Det ble en pause, og akkurat da det begynte å bli pinlig, dukket Malcolm opp i døren til styrhuset, gned den svette pannen sin med baksiden av en sotet hånd, og sa: ”Jeg har satt hvitløksbrødet i ovnen. Ok?”


Kapittel 3

Det gikk bedre utover kvelden, til min lettelse. Innen jeg hadde gått den første runden, hadde Carla og Simone ankommet med tog og taxi, og etter den andre runden var båten og dekket og pongtongen fylt av folk, de fleste fra marinaen. De overgikk byfolkene i antall og fikk selskapet til å bli riktig livlig.

Joanna og Liam kom med lasagnen og to hele ostekaker, Maureen og Pat hadde med seg mer øl, Roger og Sally kom med en kagge av sitt hjemmebrygg og en pose full av hjemmebakt brød. Diane og Steve kom uten barna, med en toveis babymonitor som virket fint i og med at båten lå bare noen få meter unna. Joanna hadde også tatt med seg en gave –et par lengder med kulørte lys som ble behørig hengt opp rundt dekket og fikk båten til å se festlig ut idet solen til slutt gikk ned og mørket falt på.

Det var ikke noe tegn til Caddy. Jeg lurte på om jeg hadde vært overbevisende nok med invitasjonen. I lang tid hadde hun vært det nærmeste jeg kunne kalle en bestevenninne i London. Jeg savnet henne, jeg ville gjerne se henne igjen. Selv om jeg ikke kunne invitere Dylan, var det ikke noe som hindret meg i å invitere Caddy. Men hun hadde ikke kommet.

Jeg hadde bare snakket med henne noen få ganger siden jeg dro. Hun hadde fremdeles ikke tilgitt meg at jeg stakk av gårde så brått. Når jeg ringte, virket det som om det tok flere minutter før hun myknet såpass at vi kunne slappe av og le sammen.

”Hva slags party?” hadde hun spurt.

”Å, du vet. Bare et party. Kanskje for å vise frem båten.”

”Kommer det til å være noen stilige typer der?”

Et mentalt bilde av Malcolm hadde føket gjennom hodet mitt. ”Vel, det …”

”Ok, da. Jeg går ut ifra det. Du får sende meg en tekstmelding med adressen.”

”Hvordan går det i klubben?” hadde jeg spurt, slik jeg alltid gjorde.

”Helt greit. Stille akkurat nå. Nye jenter begynte i forrige uke, bare dritt de fleste av dem. Ingen skikkelig konkurranse lenger.”

Det ble en pause. Hun visste hva jeg egentlig spurte om, og hun lot meg alltid henge i løse luften. Noen ganger fikk hun meg til å spørre, noen ganger syntes hun synd på meg.

”Dylan har ikke vært i klubben så ofte. Fitz har satt ham i gang med noe, tror jeg.”

”Hvordan er det med ham?”

”Gretten, som alltid.”

Og hun hadde ledd.

Hvor var hun?

Jeg befant meg trengt inn i et hjørne i spisekroken av Malcolm og Joanna, som var involvert i en langtrukken diskusjon med Lucy angående toalettsystemet og hvordan det fungerte.

”Men hva med dusjen?” ropte Lucy over samtalestøyen i kabinen. Joanna varmet opp brød i byssa og smelte skapdørene opp og igjen i forgjeves håp om å finne et bakebrett.

”Ja, hva med den?” sa Malcolm, med et ufordrende tonefall. Han hadde en greie når det gjaldt håret – han brukte aldri sjampo når han vasket det, noe som ikke var noe problem for hans del, men han gikk alltid i forsvarsstilling når noen antydet at han på noen måte var uflidd eller ustelt.

”Vel, vel,” sa Lucy, ”for å si det rett ut, det er bare en slange.”

”Jeg vet det er en slange,” sa jeg. ”Men det kommer ikke alltid til å være en slange.”

Gode gud, jeg er full, tenkte jeg. Jeg er full allerede.

Jeg så på klokken. Caddy burde vært her nå. Hvorfor var hun ikke det?

Malcolm sa: ”De fleste har dusjbad om bord, men uansett er det dusjer like ved kontoret. De blir alltid holdt rene og pene.”

”Å, sånn som på en campingplass?” sa Lucy, enda det nærmeste hun hadde kommet campinglivet var to halvdags besøk i Glastonbury, og selv da hadde hun bodd på hotell.

”Jepp, omtrent. Men renere,” sa Malcolm.

”Hør, jeg skal bygge et baderom i enden av båten. Et skikkelig ett, med badekar,” sa jeg, fordi jeg var opptatt av at hun ikke skulle tro at jeg aktet å tilbringe resten av livet under primitive forhold.

Malcolm hostet.

”Jeg skal ha det ferdig innen jul, helt sikkert. Det skal ha et ordentlig badekar, og deretter skal jeg installere en utendørs dusj i vinterhagen min.”

”Din hva-for-noe?”

”Jeg skal installere et skyvbart tak bortenfor sovelugaren. Det skal være et glasstak på omtrent tre meters lengde som jeg kan åpne opp til friluft, med dusj innunder. Helt inne ved baugen skal jeg innrede et annet rom – kanskje et kontor eller et koserom eller noe sånt.”

”Det høres ut som mye hard jobbing,” sa Joanna med et sympatiserende smil.

”Det går helt greit,” sa jeg. ”Jeg kan jobbe i mitt eget tempo.”

”Hvordan går det på pengesiden? Fem måneder uten inntekt ville knekke meg,” sa Lucy.

Det er fordi du bruker alle pengene dine på klær, tenkte jeg for meg selv. ”Det er ikke så galt. Jeg har fremdeles litt oppsparte midler.”

”Jeg trodde du brukte alt på båten?”

”Ikke absolutt alt.”

Det ble en pause. Jeg ventet på at hun skulle si noe mer – utfordret henne. Malcolm så fra meg til Lucy og tilbake igjen.

”Så hva var det for slags jobb du hadde i London?” spurte han.

”Salg,” sa jeg, før Lucy rakk å svare. ”Du har hørt om ERP? Det står for Enterprise Resource Planning. Det er en stor programvarepakke. Du selger kjernesystemet til multinasjonale selskaper, og så fortsetter du å prøve å selge dem påbyggingsmoduler. Du vet, regnskapsmoduler, personalprogram, den slags ting.”

Malcolm hadde blitt litt glassaktig i blikket.

”Det er salg, i bunn og grunn,” fortsatte jeg. ”Spiller ingen rolle hva du selger, de samme prinsippene gjelder. Bare at i vårt tilfelle var det høyt press, fordi vi henvendte oss til kjøpere på direksjonsnivå og forsøkte å overtale dem til å bruke noen hundretusen pund.”

”Og nitti prosent av tiden,” skjøt Lucy inn, ”solgte vi til mannfolk. Og hele resten av salgsgruppen var mannfolk. De prøver å si at ulikheter mellom kjønnene er noe som hører fortiden til, men jeg kan forsikre dere om at de lever og blomstrer i ERPs salgsgruppe.”

Malcolm hadde sluttet å følge med, men Joanna var fremdeles med. ”Dere var de eneste to kvinnene i salgsgruppen? Av hvor mange?”

”Tjue alt i alt,” sa Lucy. ”Og vi var de to første de noen gang har hatt. Det var som å være de første to jentene som får lov å leke i trehytta.”

”Jeg skal vedde på at det var tøft,” sa Joanna.

”Er det fremdeles,” sa Lucy. ”Bare at nå er jeg den eneste jenta i trehytta, etter at Genevieve forsvant ut.”

Både Joanna og Malcolm så overrasket på meg.

”Jeg hadde fått nok,” sa jeg. ”Det eneste jeg ville, var å spare opp nok penger til båten. Etter det brydde jeg meg ikke om å henge med lenger.”

”Må ha vært en god jobb, da, siden du kunne tjene nok til å kjøpe en båt.”

Lucy hev seg på før jeg kunne stoppe henne. ”Å ja, Genevieve hadde to jobber, ikke sant, Gen?”

”Det meste av pengene kom fra salg,” løy jeg.

”Genevieve jobbet i en klubb,” sa Lucy. Hun så direkte på meg, med et uutgrunnelig uttrykk.

Jeg kjente jeg ble varm i ansiktet. På den motsatte siden av kabinen kunne jeg se Ben, som snakket med Diane. Begge lo. Han var så høy at han nesten måtte bøye seg, enda takhøyden nesten var 2 meter. Han så vakker ut, og utilnærmelig.

Liam dukket opp på toppen av trappetrinnene. ”Joanna? Hvor er den øsegreia til ostekaka?”

”Hvilken øsegreie? Mener du en skje?”

”Ja ja, skje, eller hva det nå heter. Har du?”

Hun reiste seg fra spisekroken og lette igjennom bysseskuffen så innholdet skranglet rundt.

”Det er en stor skje på den kroken, se der,” sa jeg.

Joanna hektet ned hullskjeen, holdt den hevet som et våpen og gikk opp trappen for å hjelpe til med ostekaken.

”Jobba du på pub? Hvordan da, ved bardisken?” spurte Malcolm, oppglødd i stemmen.

Jeg stirret på Lucy, men enten la hun ikke merke til det, eller hun valgte å overhøre det.

”Genevieve var danser,” sa Lucy, med en lett triumferende tone i stemmen. ”Har hun ikke fortalt det? Hun var faktisk ganske god. Det var det jeg hørte, selv om jeg selvsagt aldri gikk i den klubben der hun jobbet – hovedsakelig et kun-for-menn-sted, om du skjønner hva jeg mener.”

Malcolms øyne var store som skåler. Bitch, tenkte jeg. Jeg ønsket at jeg ikke hadde invitert henne. Og Caddy kom tydeligvis ikke, ellers ville hun vært her nå. Det hadde ikke gått opp for meg før i dette øyeblikket at jeg virkelig hadde sett frem til å se henne igjen, mer enn noen annen. Hun ville dessuten vært en nyttig alliert mot Lucy i en diskusjon om moralske og feministiske sider ved dansen – ingen ville kranglet med Caddy.

”Får dere noen gang den følelsen,” sa jeg, mer til meg selv enn til noen av de andre to, ”jeg vet ikke, en slags dommedagsfølelse? Som om noe forferdelig kommer til å skje? Jeg har hatt den hele dagen.”

”Jeg får den noen ganger,” sa Lucy. ”Vanligvis når klokken blir over to på morgensiden og jeg fortsatt drikker, og må komme meg til jobben innen sju neste dag.”

Det lettet stemningen litt, men likevel hadde jeg ikke noe ønske om å sitte her og småprate med Lucy lenger. Hvis hun ville dele flere detaljer om min fortid, kunne hun fortsette uten meg. Jeg unnskyldte meg, og Malcolm flyttet seg så jeg kunne komme meg ut av spisekroken. Jeg banet meg vei mellom alle folkene i byssa og klatret opp på dekk.

Jeg så over mot parkeringsplassen og håpet halvveis å se Caddy på vei ut av en taxi. Men alt var stille. Josie satt med ryggen mot styrhuset med Roger og Sally, og av alle mulige også Gavin, som hadde tatt av seg jakken og de håndsydde italienske skoene og satt barføtt med bena i kors, mens han fortalte om den gangen han var ute og reiste og uheldigvis solgte passet sitt i Thailand. De hadde kaggen med hjemmebrygg stående oppå en bøtte midt i kretsen, og forsynte seg av den.

”Her,” sa Ben like ved siden av meg. Han rakte meg en ny flaske øl.

”Å, takk.”

Kvelden begynte å føles en smule surrealistisk. Vi gikk over til den andre siden av styrhuset og så i retning av lysene fra motorveibroen der de ble reflektert i vannet. Vinden hadde løyet. Fra den motsatte bredden lød den fjerne dunkingen av bassrytmer fra nattklubben.

”Jeg har ikke drukket på flere måneder,” sa jeg.

”Jeg har ikke drukket på – jeg vet ikke. Dager. Timer, helst,” sa Ben.

Vi satte oss på kabintaket.

”Jeg har savnet deg,” sa han.

Det fikk meg til å le. ”Du, din løgnhals,” sa jeg. ”Du savner aldri noen, eller noe.”

Han så lett såret ut, men jeg visste det var påtatt. Til tross for alle disse menneskene, til tross for alt som hadde skjedd mellom oss tidligere, fisket han bare for å få bli natten over.

”Du har gjort en flott jobb med båten,” sa han.

”Takk.”

”Jeg liker sovelugaren.”

Så er vi i gang, tenkte jeg.

”Jeg liker overlysvinduet. Det må være deilig å ligge der om natten og se opp på stjernene.”

Jeg smilte. ”Faktisk så fortoner det seg mer som en oransje flate. Lysforurensning er ikke bare begrenset til London, vet du.”

”Jeg prøvde å være romantisk.”

”Det vet jeg, Ben. Men du glemmer at jeg kjenner deg altfor godt. Det virker ikke på meg lenger.”

”Genevieve! Hva har skjedd?”

”Må du spørre? Jeg så deg med den jenta da du egentlig skulle gå ut med meg. Har du glemt det?”

Det var lett å si de ordene nå. Den gangen hadde jeg vært helt knust.

Ben ristet på hodet. ”Jøss, du har lang hukommelse. Jeg mente ikke det. Jeg mente, hva skjedde med deg i London? Du dro din vei så plutselig. Ingen visste hvor det hadde blitt av deg. Lucy trodde du hadde blitt kidnappet.”

”Det skjedde ingenting. Ikke vær så dramatisk.”

”Genny, du sa opp jobben og gikk din vei. Du bare gikk, bokstavelig talt.”

”Hvem fortalte deg det?”

”Hvem tror du? Lucy, selvfølgelig. Hun sa det var det mest spennende som noen gang hadde skjedd på kontoret deres. Hun sa du marsjerte inn på direktørens kontor mens han satt i et møte, og slengte oppsigelsesbrevet ditt på bordet. Så grep du kåpen din og gikk. Hun sa hun måtte tømme skrivebordet ditt for deg, og da hun tok med seg kartongen til leiligheten din, var du helt klar til å flytte ut.”

Jeg sa ikke noe på en stund. Følelsen hadde kommet tilbake, denne fornemmelsen av uro. Tidevannet hadde begynt å stige, og om noen timer ville det ha nådd høydepunktet. Båten beveget seg allerede, bare så vidt, den gode følelsen av Revenge som holdt om meg og vugget meg i sin favn. Men likevel, med båten full av folk føltes det ikke helt riktig.

Gjennom overlysvinduet i taket rett ved kunne jeg høre hyggelig prating fra byssa nedenunder. Gradvis og nesten umerkelig gikk samtalen over i et mer opphetet tonefall. Joanna og Malcolm, hørtes det ut til – og på den andre siden, Lucy og Simone.

”Det jeg sa, var …”

”Jeg vet hva du sa, og jeg vet hva du mente.” Det hørtes ut som Joanna.

”Dere er bare sånn, hele gjengen, dere har ikke peiling …” Det hørtes ut til å komme fra Malcolm, ordene var utydelige, talen avslepet av billig øl. ”Dere tror at bare fordi vi bor på en båt, er vi mindre verdt eller noe sånt, bare fordi dere velger å bo i et hus …”

”Det sa jeg slett ikke!”

”Ja vel, men hva dreiv du og prata om dusjrommet for, da? Jeg skal si deg, når denne skuta er ferdig, kommer den til å bli lekker, og den gjengen deres kommer til å bli helt blinde av sjalusi.”

Lucy lo. ”Det tror jeg vel knapt.”

På dekket ovenpå la jeg hodet i hendene. ”Gode gud, jeg visste at dette var en feiltakelse.”

Ben benyttet anledningen til å legge armen om skuldrene mine. ”De er bare fulle, Genny. Alt vil være glemt i morgen tidlig.”

”Ben! Hvor i helvete er du?” Lucy kom opp trappen til styrhuset og trampet på det lakkerte furudekket med de høyhælte støvlene sine. ”Gavin? La oss dra til puben.”

”Vil du at jeg skal bli her?” spurte Ben lavt. Han hadde fortsatt ikke blitt oppdaget.

”Nei,” sa jeg. ”Gå med dem, du, det er helt greit.”

Stemmen hans lød så håpefull at jeg så opp et øyeblikk. Det ville være så enkelt å si ja, tenkte jeg. Det ville være enkelt å la ham bli her, dele seng med ham i natt og sette ham på toget til London i morgen tidlig. Ville det gjøre noe, én natt med Ben? Fem måneder siden Dylan, fem lange måneders venting på at han skulle ta kontakt igjen. Han savnet tydeligvis ikke meg så mye som jeg savnet ham.

”Hvor i helvete er Ben?” sa Lucy.

”Hva er det, søte prinsesse?” spurte Gavin og kom seg på bena.

”Jeg vil dra et annet sted!”

”Her, ta litt av dette,” sa Roger beroligende, ”så føler du deg bedre, det lover jeg.”

”Hva er det?” Lucy hørtes mistenksom.

”Det er en magisk drikk,” sa Gavin og flirte.

”Hva?”

”Nei, det er sant, Luce. Prøv det. Jeg har aldri smakt noe liknende, helt ærlig. Det er som å drikke jorden og månen og stjernene …”

”Gavin, din dritt, du har røykt dop igjen, ikke sant? Jeg trodde du sa du ikke hadde noe igjen?”

”Rog her ga meg et drag. Men jeg skal si deg, vakre prinsesse Lucy Loo, det er på langt nær så godt som dette her. Her!”

”Uææhh! Det smaker dritt!”

Latter fra styrhuset og dekket.

Ben kysset meg. Han hadde tatt ansiktet mitt mellom hendene og kysset meg før jeg fikk sjansen til å protestere, før jeg kunne si nei, før jeg kunne flytte meg vekk. Han var god på det. Jeg kunne kjenne at motstanden min, overbevisningen min og forsvarsverkene mine var i ferd med å forsvinne. Det ville være så enkelt å be ham komme tilbake litt senere. Ingen ville merke det engang. De andre båtbeboerne ville sannsynligvis forsvinne tilbake til sine egne båter i løpet av den neste timen eller noe sånt. Så snart Lucy og de andre i London-gjengen hadde dratt til puben og deretter videre til Rochester eller Maidstone, eller til og med, om de var desperate nok, tilbake til London, ville båthavnen være folketom og stille. Ingen ville se ham komme tilbake, ingen ville noen gang få vite det …

”Ben! Der er du!”

Kysset ble brått avbrutt. Lucy stirret stivt på meg, som om det utelukkende var min feil at hun hadde latt seg fornærme av disse elvefolkene, denne fyren med det ville håret og jenta med blåøyet. Det at hun fant Ben her i halvmørket, med munnen mot min og hånden inni blusen min, var tydeligvis dråpen.

”Har du tenkt å bli her, eller blir du med oss?” spurte Lucy. Stemmen var iskald.

Før han fikk sjansen til å svare, reiste jeg meg. ”Det er best du går,” sa jeg lavt.

”Hvorfor det?”

Lucy hadde gått for å samle sammen resten av gjengen, inkludert Simone og Clara. De skulle tydeligvis passe inn i bagasjerommet på bilen.

Jeg trakk litt på skuldrene.

”Har du en annen?”

”Jeg har et annet liv.”

Han forsøkte seg igjen, og satte opp sitt beste, frekkeste smil. ”Jeg snakker ikke om noe slags forpliktende forhold, Genny. Bare én natt til. Si det. Du vil egentlig ha meg, ikke sant?”

Mot min vilje lo jeg også.

”Så underlig som det høres, Ben, vil jeg heller være alene enn å ha deg her, selv for bare én natt. Men takk i alle fall.”

Omsider ga han opp. ”Gjør som du vil,” sa han, og snudde ryggen til meg for å se etter Lucy.

De dro av gårde, med løfter om å tekste eller ringe, med klemmer, med forsikringer om hvilken fabelaktig kveld det hadde vært og hvor synd det var at det var slutt. Jeg klemte dem alle etter tur, og alle båtbeboerne fortsatte med ølet og den livlige samtalen og de siste restene av Liams lasagne.

Mens jeg vinket dem av gårde og bevegelsessensorene tente lysene på parkeringsplassen, snublet Lucy og falt så lang hun var – heldigvis på gresset. Malcolm slapp fra seg en hoiende latter.

Diane og Steve gikk straks etterpå. Babymonitoren avslørte tydelige tegn på at barna hadde kommet seg ut av sengene og drev med et eller annet konsollspill om bord i båten – enten det, eller så hadde båten blitt stormet av terrorister som skjøt på alt og alle.

Nede i kabinen hadde samtalen beveget seg over til mindre betente emner.

Joanna rakte meg en øl.

”Sitt ned og hold oss med selskap,” sa hun.

”Jeg er lei for at de var så ufine.”

”Det var de ikke.”

”Jeg synes de var helt greie, stort sett,” kom det fra Malcolm, som tilsynelatende hadde tilgitt Lucy allerede.

”Takk,” sa jeg. ”Dere som er her, er herlige.”

”Jeg synes du skulle fått deg et knull med han der Ben, da,” sa Josie med en liten latter.

”Hva?”

”Tror du ikke vi hørte dere? Han tagg om det. Rett og slett tagg.”

”Ja, han gjorde visst det, hva?”

Hun ga meg en heftig dytt i siden. ”Jeg hadde ikke avvist ham, om det hadde vært meg,” sa hun.

”Oj, oj,” sa Malcolm, ”du gamle tøyte. Det ender med at du må sove på taket, hvis du fortsetter sånn.”

Jeg lo. ”Han er ikke den de skryter sånn av. Ben, mener jeg.”

”Åhå,” sa Josie, ”du har vært der før, da?”

”Vært der, gjort det.”

”Og han er ikke noe god på det? Gudbevaremegvel. Hvem skulle trodd det? For meg ser han ut til å være den ene rette.”

Jeg tenkte over det. Dette var ikke akkurat et samtaleemne jeg hadde planlagt å gi meg inn på.

”Det er ikke det at han ikke er noe bra,” sa jeg. ”Det er bare det at han ikke er den typen person som jeg vil ha lenger.”

”Har du kastet øynene dine på en annen?” sa Josie.

”Ikke egentlig. Jeg tror bare at jeg har det bedre på egen hånd en stund, skjønner du? Opptatt med båten og alt det der.”

”Aha, båten,” sa Roger. ”Hun er gift med båten allerede. Skjer med oss alle. Du har fremdeles ikke vist meg det nye rommet.”

”Vær så god,” sa jeg. ”Gå og ta en titt.”

Malcolm påtok seg å være turguide og viste Roger veien til det nypanelte rommet, mens jeg ble sittende i salongen og fullføre enda en flaske øl. For mange, tenkte jeg. Vedovnen brant med lav flamme, og salongen var varm nå da døren til styrhuset var lukket. Vi satt alle med føttene opp, merket den myke rullingen av båten på vannet og kjente søvnigheten sige innover oss.

Det gikk opp for meg at jeg ikke hadde tenkt på Caddy siden Ben hadde begynt å flørte med meg. Hvor var hun? Kanskje hun hadde vært nødt til å jobbe likevel.

”Vi burde gjøre dette oftere,” sa Josie søvnig.

”Det sier vi alltid,” sa Sally. Hun hadde krøllet seg sammen som et barn på den store, myke sofaen, med føttene under et lappeteppe som jeg hadde kjøpt i en veldedighetsbutikk.” Jeg liker båten din,” sa Joanna. ”Visste du det? Du har en av de beste båtene av oss alle.”

Det var en samtale vi hadde til stadighet – hvem som hadde den beste båten, og hvorfor. Vi kom aldri frem til noen konklusjon.

”Souvenir er min favoritt,” sa jeg.

Sally lo. ”Det sier du bare fordi du er så søt og hyggelig.”

”Jeg liker også Souvenir,” sa Joanna. ”Jeg synes Souvenir er den beste båten for øyeblikket, men hvis Genevieve klarer å fikse den vinterhagen med skyvbart glasstak, kommer Revenge til å bli den fineste.”

”Det har du rett i,” sa Sally. ”En vinterhage kan vi ikke toppe. Alt vi har, er tre potter og en parsellhage i Rochester.”

”Hva har du tenkt å dyrke på dekket, Gen? Har du tenkt på det?”

Jeg lurte på om det var Josies indirekte måte å spørre om jeg kunne dyrke litt cannabis for henne og Malcolm, men før jeg fikk sjansen til å svare, kom Malcolm og Roger tilbake.

”Du er klar over at Liam ligger og sover på sengen din, Genevieve?”

”Fanken,” sa Joanna. ”Jeg lurte på hvor han hadde gjort av seg. Jeg trodde han hadde tatt med seg ræva si tilbake til båten.”

Hun kom seg opp og gikk for å vekke partneren fra ølrusen.

”Vi får gå,” sa Malcolm. ”Travel dag i morra.”

”Å?” sa jeg. ”Hva skjer?”

”Vi skal se på kjoler,” sa Josie. ”Niesen min skal snart gifte seg, og Malcolm har lovet å ta meg med på shopping.”

”Og før dere spør,” sa Malcolm, selv om ingen av oss hadde sagt noe, ”skal jeg klippe håret før bryllupet. Ok?”

